Die Moorreesburg-polisie het Donderdag 13 Februarie na ouers in die gemeenskap uitgereik met ’n bewusmakingsveldtog by die Kleinkarnmelksvlei-skool om hulle in te lig oor die gevare en negatiewe impak van dwelmgebruik. Die polisiewoordvoerder, sers. Nicolette Visagie, het die polisie se bekommernis oor dwelmgebruik in skole met die ouers gedeel en gesê dat talle leerders in verskeie skole al positief vir dwelmgebruik getoets is. Sy het ook vir ouers verduidelik wat die simptome is waarvoor hulle moet uitkyk. Bewusmaking is oor die verskillende vorme van kindermishandeling geskep en ouers is gemaan om beter met hul kinders te kommunikeer sodat hulle ten alle tye weet waar hul kinders is. Sy het ook die onderwerp van kinderregte bespreek en aan die ouers en die kinders verduidelik. Hier staan sy saam met die groep ouers wat die pamflette vashou wat op die dag uitgedeel is.